
POBUDE
Odbor za zaposlovanje in socialne zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
–	ob upoštevanju letnega poročila Evropskega računskega sodišča o izvrševanju proračuna EU za proračunsko leto 2022;
–	ob upoštevanju letnega poročila Evropskega računskega sodišča o agencijah EU za proračunsko leto 2022;
–	ob upoštevanju konsolidiranega letnega poročila o dejavnostih Evropske fundacije za usposabljanje za leto 2022;
1.	izraža zadovoljstvo z ugotovitvijo Evropskega računskega sodišča (v nadaljnjem besedilu: Računsko sodišče), da so transakcije, povezane z letnimi računovodskimi izkazi Evropske fundacije za usposabljanje (v nadaljnjem besedilu: fundacija) za proračunsko leto 2022, zakonite in pravilne ter da je njen finančni položaj na dan 31. decembra 2022 pošteno predstavljen;
2.	pozdravlja delo fundacije, ki partnerskim državam Unije pomaga izkoristiti potencial njihovega človeškega kapitala in izboljšati zaposlitvene možnosti njihovih državljanov z reformo sistemov izobraževanja, poklicnega usposabljanja, izpopolnjevanja znanja in spretnosti ter trga dela v okviru politik Unije na področju zunanjih odnosov;
3.	pozdravlja zlasti novi koncept podjetniških centrov poklicne odličnosti fundacije, ki so bili razviti, da bi prispevali k mednarodni razpravi v podjetniški učni skupnosti in spodbudili centre za usposabljanje k boljšemu odzivanju na spreminjajoče se potrebe državljanov, gospodarstev in družb;
4.	pozdravlja, da se je proračun fundacije za proračunsko leto 2022 povečal na 25 milijonov EUR (21 milijonov v letu 2021)[footnoteRef:1]; izraža zadovoljstvo, da je fundacija izvršila 97,7 % proračuna za leto 2022; poudarja, da je treba priskrbeti ustrezne človeške in finančne vire, ki bodo fundaciji omogočili, da bo še naprej izvajala svoj delovni program z zelo visoko stopnjo uspešno zaključenih dejavnosti; [1:   Podatki o proračunu izhajajo iz letnega poročila Evropskega računskega sodišča o agencijah EU za proračunsko leto 2022 in temeljijo na skupnih odobritvah plačil, ki so bile na voljo v proračunskem letu.] 

5.	pozdravlja dejstvo, da je fundacija kljub proračunski krizi, ki sta jo leta 2022 povzročila inflacija in cene komunalnih storitev, lahko učinkovito upravljala svoje stroške, uvedla varčevalne ukrepe in ponovno razvrstila prednostne naloge brez večjih motenj za delovni program;
6.	poudarja, kako pomembno je delo fundacije in njena dodana vrednost na njenem strokovnem področju; priznava, da so cilji in ukrepi fundacije tesno usklajeni s politikami in dejavnostmi EU na področju poklicnega izobraževanja in usposabljanja, človekovega razvoja, znanj in spretnosti ter migracij; pozdravlja stalno sodelovanje fundacije in njeno izmenjavo virov z drugimi agencijami, zlasti s Cedefopom in Eurofoundom, kar omogoča obsežno izmenjavo znanja;
7.	z zaskrbljenostjo ugotavlja, da je Računsko sodišče poročalo o pomanjkljivostih v dveh postopkih za oddajo javnih naročil, zlasti v zvezi z zakonitostjo in pravilnostjo plačil, povezanih s pomanjkanjem plačilne sposobnosti ponudnikov, ki jih je predlagala fundacija; poziva fundacijo, naj še izboljša svoje postopke za oddajo javnih naročil in zagotovi popolno skladnost z veljavnimi pravili, da bi dosegla najboljšo možno stroškovno učinkovitost, zlasti s poenostavitvijo svoje metodologije, in naj skupaj z ustreznimi službami Komisije preuči možne alternativne metode za izvajanje dejavnosti v partnerskih državah fundacije;
8.	izreka pohvalo fundaciji, ker je pripravila poslovni načrt za izboljšanje energijske učinkovitosti in podnebne nevtralnosti svojih dejavnosti;
9.	na osnovi razpoložljivih podatkov predlaga, da se direktorici Evropske fundacije za usposabljanje podeli razrešnica glede izvrševanja proračuna fundacije za proračunsko leto 2022. 

